પાકિસ્તાનનાં પૂર્વ વડા પ્રધાન નવાઝ શરીફ વધુ એક કેસમાં સપડાયા છે. પાકિસ્તાનની ટોચની એન્ટિકરપ્શન સંસ્થા દ્વારા મંગળવારે નવાઝ શરીફ સામે અબજો રૂપિયાની છેતરપિંડીનો કેસ દાખલ કરીને તપાસ હાથ ધરી છે. પાકિસ્તાનની નેશનલ એકાઉન્ટેબિલિટી બ્યૂરો દ્વારા એર પ્રેસ રિલીઝમાં જણાવવામાં આવ્યું હતું કે, નવાઝ શરીફે મની લોન્ડરિંગ દ્વારા ભારતમાં ૪.૯ અબજ ડોલરની રકમ જમા કરાવી છે અને વિવિધ જગ્યાઓએ રોકી છે. પાકિસ્તાની મીડિયાના અહેવાલ પ્રમાણે એનએબીના ચેરમેન જસ્ટિસ જાવેદ ઈકબાલે આ મુદ્દે ગંભીરતા દાખવીને મીડિયાને જ જણાવ્યું હતું કે, નવાઝ શરીફ દ્વારા ૪.૯ અબજ ડોલર એટલે કે અંદાજે ૩૨,૦૦૦ કરોડ રૂપિયા ભારત મોકલાયા છે. મીડિયાના અહેવાલ પ્રમાણે વર્લ્ડ બેન્કની માઇગ્રેશન એન્ડ રેમિટન્સ બુક ૨૦૧૬માં પણ આ બાબતનો ઉલ્લેખ કરવામાં આવ્યો હોવાના પુરાવા છે. જિયો ટીવીના એક કાર્યક્રમમાં આ મુદ્દે વિગતો રજૂ કરવામાં આવી હતી.